Eesti riigimetsa augustis räsinud raju kahjustuste maht on kohe tormijärgse hinnanguga võrreldes osutunud ligi kolm korda suuremaks. Lageraiet vajab ligikaudu 670 hektarit metsa, mille hinnanguline puidumaht on 150 000 m³, ning tugevat sanitaarraiet tuleb teha 1500 hektaril (35 000 m³). Olukorra tõttu annab RMK ka eraisikutele võimaluse teha rohkem sanitaarraiet. RMK metsade kurba pingerida juhib Lääne-Virumaa, kus lageraiet vajab 430 hektarit metsa, kus torm on teinud ränka kahju. Sama näitaja Võrumaal on 58, Jõgevamaal 57 ja Tartumaal 46 hektarit. Nendes maakondades on korralised lageraied peatatud ja RMK töövõtjad suunatud tööle tormikahjustuse aladele.
Lääne- Virumaale on harvestere ja metsa kokkuveoseadmeid juurde toodud ka tormist sisuliselt puutumata jäänud Järvamaalt. Lääne-Virumaal töötab peaaegu ööpäev ringi 10–12 raiemasinat.